Kære Bolius


 

Vi er i gang med at istandsætte vores hus. Det betyder, at også badeværelset på første sal skal renoveres. 


Badeværelset, som er cirka 7 kvadratmeter stort, består af toilet, håndvask og bruser. Og så har det skråvægge. 


 

Jeg mener, at alt skal laves i vådrumsgips, men vores tømrer siger, at det kun er ved bruseniche og håndvask, at der skal bruges vådrumsgips. Jeg har forsøgt at finde et entydigt svar, men uden held.


 

Hvad mener I? 


 

Venlig hilsen 


 

Madeleine


Skal det være vådrumsgips i hele badeværelset?
Kære Madeleine  
  
Du må ikke benytte almindelige gipsplader i badeværelset.   
  
Det skal være specielle vådrumsgipsplader, som er tættere og silikoneimprægnerede, så de ikke (som almindelige gipsplader) er modtagelige for fugt.  
  
Vær også opmærksom på, at vådrumsgipspladerne skal opsættes to lag i hele badeværelset.   
  
Læs mere: [Vægge i badeværelser](https://www.bolius.dk/vaegge-i-badevaerelser-17979/ "badeværelser")  
  


